b'\n_START_ARTICLE_\nVideolit\n_START_PARAGRAPH_\nUn videolit \xc3\xa9s una c\xc3\xa0psula audiovisual que s\xe2\x80\x99articula a partir d\'un text literari, que s\xe2\x80\x99inclou en les estrat\xc3\xa8gies d\'aprenentatge actiu a trav\xc3\xa9s d\'un projecte de creaci\xc3\xb3._NEWLINE_S\xe2\x80\x99interpreta com un v\xc3\xaddeo breu que expressa de manera art\xc3\xadstica un text literari, concretament el m\xc3\xa9s habitual acostuma a ser del g\xc3\xa8nere po\xc3\xa8tic. Tot i que parteix d\'una base liter\xc3\xa0ria, la pe\xc3\xa7a breu de les altres arts per crear una barreja entre la mirada subjectiva del creador i combinar imatges, text, sons, grafies\xe2\x80\xa6 etc._NEWLINE_Elaborar un videolit \xc3\xa9s, doncs, crear un v\xc3\xaddeo experimental, de dos a quatre minuts, amb un llenguatge art\xc3\xadstic (imatges, icones, s\xc3\xadmbols, meoldies i efectes sonors\xe2\x80\xa6) i un llenguatge textual (veus narratives, can\xc3\xa7ons, grafies, escrits). Poden crear-se sobre poemes, narracions i peces teatrals, per\xc3\xb2 cal destacar que el g\xc3\xa8nere m\xc3\xa9s utilizat \xc3\xa9s la poesia._NEWLINE_N\'\xc3\xa9s un exemple clar "Television" una obra de Todd Alcott dirigida per Skip Blumberg.\n_START_SECTION_\nOr\xc3\xadgens\n_START_PARAGRAPH_\nEl concepte de videolit es posa en funcionament el 2006 i els seus creadors l\'imparteixen en cursos universitaris des de llavors, com una manera d\'acostar la literatura, notablement la poesia, als nous p\xc3\xbablics joves._NEWLINE_Per acabar d\'entendre aquest nou concepte, Aleix Cort, Cori Pedrola i Toni Garc\xc3\xada, els creadors d\'aquesta terminologia que implementen des de l\'any 2007 com a docents al M\xc3\xa0ster de Literatura en l\'Era Digital de la UOC, primer (2007-2009) i la UB, despr\xc3\xa9s (2009-fins a l\'actualitat), ho expliquen com: \xe2\x80\x9cuna proposta de creaci\xc3\xb3 din\xc3\xa0mica i actual que utilitza la videocreaci\xc3\xb3 per abordar un artista o un tema important des del punt de vista art\xc3\xadstic o de pensament contemporani a trav\xc3\xa9s d\'una c\xc3\xa0psula audiovisual de 3-5 minuts de duraci\xc3\xb3, i en la qual la paraula t\xc3\xa9 un pes fonamental\xe2\x80\x9d._NEWLINE_Sandra Hurtado, professora de secund\xc3\xa0ria i alumna del M\xc3\xa0ster en Literatura en l\'Era Digital, en el seu treball final de m\xc3\xa0ster, explica que: \xe2\x80\x9cEl punt de partida [del videolit] \xc3\xa9s l\'an\xc3\xa0lisi d\'un autor, una obra liter\xc3\xa0ria, un text d\'inter\xc3\xa8s art\xc3\xadstic, ... Aix\xc3\xad, es tracta de dur a terme una interpretaci\xc3\xb3 del text, una comprensi\xc3\xb3 dels sentiments que l\'autor aboca en la seva obra, entendre la visi\xc3\xb3 de l\'autor, per despr\xc3\xa9s poder plasmar-la al videolit , des d\'una \xc3\xb2ptica pr\xc3\xb2pia, una visi\xc3\xb3 personal i \xc3\xadntima del text analitzat. La interpretaci\xc3\xb3 que s\'efectua no est\xc3\xa0 sotmesa a cap tipus de normes ni restriccions, de manera que el creador del videolit podr\xc3\xa0 aprofitar, de manera conscient o inconscient, els seus coneixements, experi\xc3\xa8ncies, gustos i impressions en tal proc\xc3\xa9s. La subjectivitat en la creaci\xc3\xb3 va acompanyada, sens dubte, per la llibertat a l\'hora de mostrar una percepci\xc3\xb3 particular de l\'obra.\xe2\x80\x9d\n_START_SECTION_\nProc\xc3\xa9s d\'elaboraci\xc3\xb3\n_START_PARAGRAPH_\nA l\'hora de fer un videolit, tot i que una de les virtuts d\'aquest projecte \xc3\xa9s que la creaci\xc3\xb3 sigui totalment lliure, es pot seguir una estructura base que queda llistada a continuaci\xc3\xb3. A partir d\'aqu\xc3\xad cada artista pot decidir com ho aplica sobre el seu projecte individual i la moldeja fins a crear un producte original i creatiu.\n_START_SECTION_\nPensar i interpretar el text\n_START_PARAGRAPH_\nA l\'hora de triar quin passatge d\'una obra es vol traslladar a la pantalla per fer aquesta creaci\xc3\xb3, el principal criteri que s\'ha de tenir en compte \xc3\xa9s intentar expressar l\'interpretaci\xc3\xb3 que en fa d\'aquest text el creador del videolit._NEWLINE_Es comen\xc3\xa7a doncs amb l\'an\xc3\xa0lisi d\'un autor, obra liter\xc3\xa0ria, text d\'inter\xc3\xa8s art\xc3\xadstic... Qualsevol tema pot servir com a base per un videolit, at\xc3\xa8s que el m\xc3\xa8rit rau en el tractament i estudi que es fa dels continguts, no en el text de partida inicial. La qualitat que si que es demana en tota creaci\xc3\xb3 d\'un videolit \xc3\xa9s que sigui formulat amb una clara voluntat art\xc3\xadstica._NEWLINE_El punt de partida de la creaci\xc3\xb3 del videolit \xc3\xa9s la intepretaci\xc3\xb3 que es fa del text triat. Aquesta ha d\'anar m\xc3\xa9s enll\xc3\xa0 d\'una simple lectura i ha d\'intentar entendre els valors, sentiments i simbolismes que hi ha amagats dins de l\'obra, per posteriorment poder-los traslladar al mitj\xc3\xa0 audiovisual per la creaci\xc3\xb3 del producte final.\n_START_SECTION_\nTria de continguts\n_START_PARAGRAPH_\nUn cop feta la part interpretativa i de dissecci\xc3\xb3 del text toca seleccionar el material amb el qual es crear\xc3\xa0 el videolit, el moment en el qu\xc3\xa8 l\'autor d\'aquest pot expressar la seva voluntat art\xc3\xadstica, ja que tot hi t\xc3\xa9 cabuda: material fotogr\xc3\xa0fic, cinematogr\xc3\xa0fic, musical, textual, visual, pl\xc3\xa0stic, sonor\xe2\x80\xa6 Qualsevol format \xc3\xa9s v\xc3\xa0lid, ja que del que es tracta \xc3\xa9s de ser original i representar la visi\xc3\xb3 del creador i de l\'obra, sigui de la manera que sigui, essent sempre fidels al text.\n_START_SECTION_\nEdici\xc3\xb3 i producci\xc3\xb3\n_START_PARAGRAPH_\nUn cop concertada la selecci\xc3\xb3 de fragments de texts, els visuals que els acompanyen i l\'\xc3\xa0udio (musical o no), el seg\xc3\xbcent i \xc3\xbaltim pas \xc3\xa9s l\'edici\xc3\xb3 i producci\xc3\xb3 del videolit._NEWLINE_Aquesta pot ser des de senzilla i clara fins a abstracta i complexa, la condici\xc3\xb3 principal \xc3\xa9s que transmeti els sentiments del text i del creador de la pe\xc3\xa7a a l\'espectador de manera art\xc3\xadstica i creativa.'